L'alcaldessa de Gandia atendrà les peticions dels veïns de Marxuquera en ser ``compartides´´ i ``perfectament assumibles´´
24 agost 2018

## L'alcaldessa de Gandia atendrà les peticions dels veïns de Marxuquera en ser \`\`compartides´´ i \`\`perfectament assumibles´´24 agost 2018Última actualització: 14 juliol 2025

![](../gestion/img/_AO_7657-copia.jpg)  
  

Gandia, 24 d'agost.- **L'alcaldessa de Gandia, Diana Morant**, citarà a una reunió en Alcaldia la setmana vinent els representants de **l’Associació de Veïns Independent i Progressista de Marxuquera Alta**, **l’Associació de Veïns Barranc Blanc**; la **urbanització Xauxa**; **l'Associació de Veïns Molló de la Creu 3**; la del **Racó dels Frares**; la **urbanització Las Cumbres**; **l’Associació de Veïns Barranc Borrell Marxuquera**; i les **urbanitzacions Montesol i Montepino**. El motiu d'aquesta trobada és escoltar-los i atendre de manera personal les seues necessitats després de l'incendi que es va originar el 6 d'agost a Llutxent i que va afectar a mil hectàrees del terme municipal de Gandia.

Els representants de les agrupacions veïnals de Marxuquera han realitzat a través d'un escrit diferents peticions a l'Ajuntament de Gandia; sol·licituds que, segons l'alcaldessa, seran ateses perquè són “compartides” i “perfectament assumibles”.

El govern municipal és conscient de la necessitat de treballar braç a braç amb els veïns en una situació tan difícil. De fet, a principis de setmana ja es va convocar la Junta de Districte de Marxuquera per al 6 de setembre a les 19.30 hores amb la finalitat d'abordar l'incendi entre totes i tots.

Per al govern municipal, Marxuquera és una zona d'alt valor mediambiental i paisatgístic, i un barri que sempre ha sigut molt important i volgut per la ciutat, el qual ara _“està vivint possiblement un dels moments més durs dels últims temps”_.

L'alcaldessa, per tot açò, ha expressat que el veïnat va a trobar-la, tant a ella com a l'Executiu local, sempre del seu costat, tal i com ha ocorregut des del primer moment en què es van desencadenar les flames. Així mateix, ha manifestat que seguirà treballant de manera incansable per a reparar els danys ocasionats pel foc i intentar aconseguir el major nombre d'ajudes possibles per als afectats.

De fet, una de les primeres mesures que es va prendre des de l'Ajuntament va ser l'aprovació el 8 d'agost en un ple extraordinari sol·licitar al Consell de Ministres la declaració de zona d'emergència per a començar a arbitrar les ajudes i reparar els danys de caràcter ambiental i personal que preveu la llei. Així mateix, aquesta mateixa setmana, el Ministeri d'Agricultura va anunciar una ajuda de 750.000 euros per a la reforestació de la superfície cremada.

Morant ha assegurat que continuarà escoltant als veïns i elevant la seua veu a les administracions superiors. _“Tot el veïnat ha demostrat un gran coratge i ara, les administracions hem de respondre amb el mateix coratge i estar constantment al seu costat”_. 

[Twittear](https://twitter.com/share)